Na temelju članka 20. stavak 5. Zakona o predškolskom odgoju i obrazovanju (Narodne novine 10/97, 107/07, 94/13, 98/19 i 57/22 ) i članka 41. Statuta Dječjeg vrtića Grigor Vitez, Samobor, Perkovčeva 88/1, Upravno vijeće Dječjeg vrtića Grigor Vitez na svojoj \_\_\_\_ sjednici održanoj \_\_\_\_\_\_\_\_2025. godine donosi

**P R A V I L N I K**

**o upisu djece i ostvarivanju prava i obveza**

**korisnika usluga u Dječjem vrtiću GRIGOR VITEZ iz Samobora**

**I. OPĆE ODREDBE**

Članak 1.

Ovim Pravilnikom o upisu djece i ostvarivanju prava i obveza korisnika usluga u Dječjem vrtić Grigor Vitez iz Samobora (u daljnjem tekstu: Pravilnik) utvrđuju se mjerila i postupak upisa djece u predškolsku ustanovu Dječji vrtić Grigor Vitez (u daljnjem tekstu: Vrtić), organizacija rada s novoupisanim polaznicima Vrtića i uvjeti pod kojima dijete može biti ispisano iz Vrtića.

**Kao javne ovlasti vrtić obavlja sljedeće poslove:**

* **upise djece u dječji vrtić i ispise djece iz dječjeg vrtića s vođenjem odgovarajuće dokumentacije**
* **izdavanje potvrda i mišljenja**
* **upisivanje podataka o dječjem vrtiću u zajednički elektronički upisnik.**Kada Vrtić u vezi s poslovima iz prethodnog stavka ili drugim poslovima koje obavlja

kao javne ovlasti odlučuje o pravu, obvezi ili pravnom interesu djeteta, roditelja ili skrbnika ili druge fizičke ili pravne osobe dužan je postupati prema odredbama zakona kojim se uređuje opći upravni postupak.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski spol.

Članak 2.

U Vrtiću se ostvaruju sljedeći programi sukladno važećem Državnom pedagoškom standardu predškolskog odgoja i naobrazbe i mogućnostima Vrtića:

* redoviti programi njege, odgoja, obrazovanja, zdravstvene zaštite i unapređenja zdravlja djece i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima
* posebni programi
* alternativni programi
* programi javnih potreba
* kraći programi predškolskog odgoja
* drugi programi predškolskog odgoja u skladu s potrebama djece i interesima roditelja.

Članak 3.

U Vrtić se radi polaska redovitih i ostalih programa mogu upisati djeca koja do početka pedagoške godine, odnosno zaključno s 31.8. navrše godinu dana života, pa sve do polaska u osnovnu školu.

U novu pedagošku godinu u pravilu se upisuje onoliko djece koliko se u tekućoj godini ispisuje iz Vrtića, a radi polaska u osnovnu školu ili iz drugih razloga odnosno do popune postojećih kapaciteta Vrtića sukladno važećim pedagoškim standardima.

Vrtić je dužan izraditi okvirni plan upisa za narednu pedagošku godinu uz suglasnost Osnivača. Veći broj djece od utvrđenog broja može biti upisan jedino uz suglasnost Grada Samobora (u daljnjem tekstu: Osnivač) i ukoliko Osnivač prethodno osigura uvjete za prihvat većeg broja djece.

Članak 4.

Pedagoška godina počinje 1. rujna tekuće, a završava 31. kolovoza sljedeće godine.

**II. MJERILA I POSTUPAK UPISA**

**Članak 5.**

Pravo na upis u programe Vrtića imaju djeca s prebivalištem/boravištem na području grada Samobora koja žive s barem jednim roditeljem/skrbnikom/udomiteljem (u daljnjem tekstu: roditelj) koji ima prebivalište/boravište na području grada Samobora.

Ukoliko ima slobodnih mjesta mogu se upisati i djeca s prebivalištem na području drugih

gradova i općina odnosno djeca koja nisu državljani Republike Hrvatske.

Članak 6.

Upis djece u programe Vrtića provodi se sukladno Odluci o upisu djece u Dječji vrtić Grigor Vitez prema planu upisa što ga za svaku pedagošku godinu donosi Upravno vijeće Vrtića, sve uz suglasnost Grada Samobora (u nastavku teksta: Osnivač).

Temeljem Odluke Vrtić objavljuje natječaj za upis djece.

Način dostave natječajne dokumentacije objavljuje se u natječaju za upis.

Natječaj se objavljuje na internetskoj stranici Vrtića (www.djecji-vrtic-grigor-vitez.hr) i na oglasnim pločama u svim objektima ustanove.

Natječaj sadrži podatke o vremenu i mjestu upisa, vrsti programa, uvjetima upisa te načinima ostvarivanja prednosti pri upisu i načinu provođenja natječaja.

Ako se sva prijavljena djeca mogu upisati neće se primjenjivati kriteriji za ostvarivanje prednosti.

Kriteriji za prijem djece primjenjuje se za zahtjeve primljene po Natječaju prema mjerilima i postupcima za ostvarivanje prednosti pri upisu djece u redovne programe u skladu s člankom 20. Zakona o predškolskom odgoju i obrazovanju (u daljnjem tekstu: Zakon) i člankom 3. Odluke o načinu ostvarivanja prednosti pri upisu djece i mjerilima za utvrđivanje visine roditeljskih uplata za ostvarivanje programa ranog i predškolskog odgoja i obrazovanja u dječjim vrtićima kojima je osnivač Grad Samobor (u daljnjem tekstu: Odluka Osnivača).

1. **ZAHTJEV ZA UPIS DJECE U PROGRAME DJEČJEG VRTIĆA**

Članak 7.

Zahtjev za upis (u daljnjem tekstu: zahtjev) podnosi roditelj.

Zahtjev se podnosi sukladno Natječaju koji se objavljuje na mrežnim stranicama Vrtića i Osnivača.

Prilikom predaje zahtjeva roditelju se dodjeljuje šifra koja označava njegov zahtjev i na osnovu koje će pregledavati status djeteta na objavljenom Rješenju o upisu djece u programe predškolskog odgoja i obrazovanja.

Primjenom šifri štite se osobni podaci i identitet djeteta te se osigurava transparentnost i pravednost upisa.

**Zahtjev sadrži:**

1. popunjeni obrazac Zahtjeva
2. rodni list djeteta ili izvadak iz matice rođenih ili elektronički zapis iz matice rođenih
3. uvjerenje o prebivalištu/boravištu za dijete i roditelje ili osobna iskaznica djeteta i roditelja ili elektronički zapis o prebivalištu/boravištu djeteta i roditelja
4. elektronički zapis o radnopravnom statusu (elektronički zapis o podacima evidentiranim u matičnoj evidenciji HZMO-a) – ne stariji od mjesec dana od dana objave Natječaja
5. presliku iskaznice imunizacije/knjižice cijepljenja ili potvrda liječnika s ispisom podataka o vrsti primljene imunizacije djeteta
6. dokaze o činjenicama bitnim za ostvarivanje prednosti pri upisu iz članka 13. i 14. ovog Pravilnika.

Ostala dokumentacija zatražena je na obrascu Zahtjeva i navedena u članku 20. ovog Pravilnika.

U slučaju primitka zahtjeva s nepotpunom dokumentacijom podnositelja će se uputiti da dopuni zahtjev.

Dopuna zahtjeva podnosi se u roku od sedam dana od dana slanja zahtjeva za dopunu dokumentacije.

Ukoliko u roku za dopunu zahtjeva navedenom u stavku 8. ovog članka podnositelj zahtjeva ne dopuni dokumentaciju, a zatražena je dokumentacija iz točke 1., 2., 3., 4. i 5. stavka 5. ovog članka, Zahtjev se neće uzeti u razmatranje te će se smatrati da je podnositelj zahtjeva odustao od upisa djeteta.

Ukoliko u roku za dopunu zahtjeva navedenom u stavku 8. ovog članka podnositelj zahtjeva ne dopuni dokumentaciju, a zatražena je dokumentacija iz točke 6. stavka 5. ovog članka, Zahtjev će se uzeti u razmatranje, ali se zbog nedostavljene dokumentacije neće ostvariti bodovi za ostvarivanje prednosti pri upisu.

1. **POVJERENSTVO ZA UPIS**

Članak 8.

Postupak upisa djece provodi Povjerenstvo za upis djece (u daljnjem tekstu: Povjerenstvo) koje imenuje Upravno vijeće na prijedlog ravnatelja. Ravnatelj predlaže i predsjednika Povjerenstva.

Upravno vijeće imenuje tri (3) članova Povjerenstva na vrijeme od jedne godine u sljedećem sastavu:

* stručni suradnici – 2 člana
* zdravstveni voditelj – 1 član

Sjednica se može održati ako je nazočna većina članova Povjerenstva.

Povjerenstvo donosi odluke većinom glasova ukupnog broja nazočnih članova Povjerenstva.

Povjerenstvo odlučuje o zahtjevima za upis u odgojno – obrazovni program na temelju pristiglih prijava i rezultata bodovanja.

O radu Povjerenstva vodi se zapisnik.

Rad Povjerenstva nadzire ravnatelj.

Povjerenstvo je dužno s rezultatima upisa upoznati Upravno vijeće Vrtića.

Članak 9.

Povjerenstvo je dužno u roku od 30 dana od isteka roka za podnošenje zahtjeva donijeti Rješenje o rezultatima upisa. Vrtić je dužan objaviti rezultate upisa na oglasnim pločama u svim objektima i na internet stranici Vrtića. Rješenje o rezultatima upisa sadrži podatke o:

* broju primljenih zahtjeva
* broju upisane djece
* broju neprimljene djece s obrazloženjem
* raspoloživim kapacitetima Vrtića nakon utvrđenih rezultata upisa.

Članak 10.

U roku iz prethodnog članka ravnatelj je dužan Osnivaču dostaviti podatke o:

* broju primljenih zahtjeva
* broju upisane djece
* broju neprimljene djece s obrazloženjem
* raspoloživim kapacitetima Vrtića nakon utvrđenih rezultata upisa.

1. **KRITERIJI I REDOSLIJED ZA OSTVARIVANJE PREDNOSTI PRI UPISU U PROGRAME**

Članak 11.

Prednost pri upisu imaju djeca s prebivalištem/boravištem na području grada Samobora koja žive s barem jednim roditeljem koji ima prebivalište/boravište na području grada Samobora.

Dijete kojem je dodijeljen skrbnik odnosno dijete koje je smješteno u udomiteljsku obitelj ili ustanovu socijalne skrbi, a nema prebivalište ili boravište na području grada Samobora, ostvaruje jednaku prednost pri upisu kao i dijete iz stavka 1. ovoga članka, ako njegov skrbnik/udomitelj ima sjedište ili podružnicu na području grada Samobora.

Vrtić je dužan sukladno svom kapacitetu organizirati prvenstveno redovite programe predškolskog odgoja te osigurati prednost pri upisu u redovite programe na način utvrđen Zakonom, Odlukom Osnivača i ovim Pravilnikom.

Ukoliko nakon upisa djece koja ostvaruju prednosti iz članka 12., 13. i 14. ovog Pravilnika ostane slobodnih mjesta mogu se upisati i djeca koja imaju prebivalište na području druge jedinice lokalne samouprave.

**Članak 12.**

Prednost pri upisu ostvaruju djeca koja do 1. travnja tekuće godine navrše četiri godine života.

**Članak 13.**

Ukoliko Vrtić ne može upisati svu prijavljenu djecu, nakon upisa djece iz članka 12. ovog Pravilnika, prednost će imati djeca prema sljedećim kriterijima:

|  |  |  |  |
| --- | --- | --- | --- |
| **Red.br.** | **Kriterij** | **Obrazloženje bodovanja po pojedinom kriteriju** | **Bodovi** |
| 1. | Dijete roditelja invalida Domovinskog rata | Ukoliko je jedan roditelj invalid Domovinskog rata, dijete ostvaruje bodove ovisno o stupnju invaliditeta na sljedeći način:  stupanj invaliditeta 91-100% = 30 bodova  stupanj invaliditeta 81-90% = 29 bodova stupanj invaliditeta 71-80% = 28 bodova stupanj invaliditeta 61-70% = 27 bodova stupanj invaliditeta 51-60% = 26 bodova stupanj invaliditeta 41-50% = 25 bodova stupanj invaliditeta 31-40% = 24 boda stupanj invaliditeta 21-30% = 23 boda stupanj invaliditeta 11-20% = 22 boda stupanj invaliditeta 1-10% = 21 bod.  Ukoliko su oba roditelja invalidi Domovinskog rata, dijete ostvaruje bodove ovisno o stupnju invaliditeta oba roditelja, a bodovi se zbrajaju. | do 60 bodova |
| 2. | Dijete iz obitelji s troje ili više djece | Ukoliko je dijete iz obitelji s troje ili više djece, dijete ostvaruje 3 boda za treće i 1 bod za svako iduće dijete (dijete je osoba do navršenih 18 godina života). Bodovi za treće i svako iduće dijete se zbrajaju. | 3 boda za treće i 1 bod za svako iduće dijete |
| 3. | Dijete oba zaposlena roditelja/ dijete redovnih studenata  (za svakog zaposlenog roditelja, udomitelja, redovnog studenta/učenika) | Dijete ostvaruje bodove na temelju zaposlenosti svakog roditelja ponaosob.  Bodovi na temelju zaposlenosti majke i oca se zbrajaju.  Zaposlenost svakog roditelja djeteta u cjelovitoj obitelji boduje se s 25 bodova.  Dijete samohranog zaposlenog roditelja, na temelju zaposlenosti roditelja, ostvaruje 50 bodova.  Dijete koje živi u jednoroditeljskoj obitelji, na temelju zaposlenosti roditelja s kojim živi, ostvaruje 50 bodova.  Dijete koje živi u udomiteljskoj obitelji ostvaruje bodove na osnovi zaposlenosti udomitelja prema sljedećem:  ukoliko je udomitelj fizička osoba = 25 bodova po osobi  ukoliko je udomitelj pravna osoba = 50 bodova. | do 50 bodova |
| 4. | Dijete s teškoćama u razvoju i kroničnim bolestima | Dijete ostvaruje 10 bodova na temelju teškoće u razvoju i/ili kronične bolesti, ukoliko postoje uvjeti za integraciju djeteta u redovite programe. | 10 bodova |
| 5. | Dijete samohranog roditelja | Dijete samohranog roditelja ostvaruje 15 bodova | 15 bodova |
| 6. | Dijete iz jednoroditeljske obitelji | Dijete iz jednoroditeljske obitelji ostvaruje 5 bodova | 5 bodova |
| 7. | Dijete osoba s invaliditetom upisanih u Hrvatski registar osoba s invaliditetom | Dijete ostvaruje bodove na temelju invaliditeta svakog roditelja ponaosob. Bodovi na temelju invaliditeta majke i oca se zbrajaju. Invaliditet svakog roditelja djeteta boduje se sa 7 bodova. | do 14 bodova |
| 8. | Dijete koje je ostvarilo pravo na socijalnu uslugu smještaja u udomiteljskoj obitelji | Dijete koje živi u udomiteljskoj obitelji ostvaruje 9 bodova. Udomitelj može biti fizička ili pravna osoba. | 9 bodova |
| 9. | Dijete roditelja koji prima doplatak za djecu | Dijete čiji roditelji ostvaruje pravo na doplatak za djecu ostvaruje 2 boda, neovisno o tome da li navedeno pravo ostvaruje za dijete koje upisuje u vrtić ili drugo dijete. | 2 boda |
| 10. | Dijete roditelja korisnika zajamčene minimalne naknade | Dijete čiji je roditelj korisnik zajamčene minimalne naknade ostvaruje 10 bodova. | 10 bodova |

**Članak 14.**

Prednost pri upisu u okviru planiranog broja slobodnih mjesta po dobnim skupinama ostvaruje dijete s većim zbrojem bodova.

Ukoliko više djece ostvari jednak broj bodova, prednost pri upisu utvrđuje Povjerenstvo na temelju dodatnih kriterija:

|  |  |  |  |
| --- | --- | --- | --- |
| **Red.br.** | **Kriterij** | **Obrazloženje bodovanja po pojedinom kriteriju** | **Bodovi** |
| 1. | Dijete koje je ispunjavalo uvjete za upis prethodne godine, a nije bilo upisano | Samo u slučaju da dijete nije bilo upisano zbog nedostatka mjesta.  Roditelji kojima je bio predložen upis, a isti su odbili, ne ostvaruju pravo na dodatni bod. | 1 bod |
| 2. | Dijete čiji su brat ili sestra već polaznici gradskog vrtića Grada Samobora | U trenutku objave Natječaja | 1 bod |

**Članak 15.**

Starije dijete s istim brojem bodova ima prednost pred mlađim odnosno prednost pri upisu ostvaruje dijete prema datumu rođenja, od starijeg prema mlađem.

Članak 16.

Dijete s manjim brojem bodova može ostvariti prednost u odnosu na dijete s većim brojem bodova ukoliko za dijete s većim brojem bodova ne postoji mjesto u dobno odgovarajućoj odgojnoj skupini.

Članak 17.

Odluku o smještaju djeteta u objekte Vrtića donosi Povjerenstvo sukladno raspoloživosti kapaciteta. Odabir željenog objekta Vrtića od strane podnositelja zahtjeva nije obvezujući za odluku Povjerenstva.

Članak 18.

Roditelj djeteta s teškoćama u razvoju i kroničnim bolestima dužan je kod prijave za upis priložiti dokumentaciju sukladno članku 20. Zakona uz obvezu odazivanja na poziv Vrtića zbog procjene Stručnog povjerenstva (u sastavu: stručni suradnici, viša medicinska sestra i ravnatelj) o postojanju uvjeta za inkluziju djeteta u redovite programe.

Prijave za upis djece s teškoćama boduju se sukladno članku 13. ovog Pravilnika.

Stručno povjerenstvo utvrđuje mogućnost osiguravanja uvjeta za svako pojedino dijete s teškoćom temeljem procjene psihofizičkog statusa i potrebama djeteta te na temelju dokumentacije i potrebe djeteta za odgovarajućim programima i uvjetima koje Vrtić može ponuditi.

Dijete s teškoćom može biti upisano ukoliko Stručno povjerenstvo utvrdi da se u Vrtiću mogu osigurati specifični uvjeti iz prethodnog stavka te ukoliko postoji slobodno mjesto.

Povjerenstvo neće prihvatiti zahtjev za upis djeteta s teškoćom u razvoju u program Vrtića i/ili predložiti za dijete drugi odgovarajući posebni program, ukoliko na temelju dostavljene dokumentacije (zdravstvene ili dokumentacije specijaliziranih ustanova o specifičnim razvojnim ili zdravstvenim potrebama djeteta) i inicijalnog razgovora s roditeljem uz nazočnost djeteta, procijeni da se za djetetove potrebe ne mogu osigurati uvjeti u sklopu programa Vrtića za koji je roditelj predao zahtjev za upis djeteta.

Članak 19.

Temeljem procjene i pisanog mišljenja Povjerenstva za dijete s teškoćama u razvoju, odnosno za dijete za koje je Povjerenstvo na inicijalnom razgovoru uočilo određena razvojna odstupanja, a zahtjev za upis djeteta u Vrtić se prihvaća, dijete se obvezno uključuje u redovni program s opservacijskim periodom u trajanju od minimalno tri mjeseca.

**Članak 20.**

O upisu djeteta koje živi u iznimno teškim socijalnim i zdravstvenim prilikama odlučuje Povjerenstvo na temelju dokumentacije i preporuke Područnog ureda Hrvatskog zavoda za socijalni rad te procjene Stručnog povjerenstva o psihofizičkom statusu i potrebama djeteta s obzirom na mogućnosti Vrtića za osiguravanjem uvjeta za smještaj djeteta.

Članak 21.

Djeca koja se tijekom pedagoške godine ispišu iz Vrtića ne ostvaruju prednost pri upisu prilikom upisa u novu pedagošku godinu zbog te činjenice.

Izuzetak od pravila su djeca koja su bila polaznici Vrtića, ali su zbog svog psihofizičkog stanja privremeno morala pohađati zdravstveni ili re/habilitatorski program primjeren njihovim tadašnjim potrebama.

**Članak 22.**

Ukoliko po završenom postupku redovitih upisa, prije sklapanja ugovora po prihvaćenom zahtjevu za upis djeteta u Vrtić roditelj odustane od upisa djeteta, ili se tijekom pedagoške godine u Vrtiću oslobodi mjesto, ili dođe do povećanja kapaciteta za upis djece, članovi Povjerenstva predložit će za upis prvo neupisano dijete s utvrđene liste neprimljene djece, a sukladno ostvarenom ukupnom broju bodova i datumu rođenja.

Članak 23.

Roditelji koji se pozivaju na neki od kriterija za ostvarivanje prednosti dužni su priložiti dokaze o činjenicama bitnim za ostvarivanje prednosti:

* **za dijete roditelja invalida Domovinskog rata** – presliku rješenja nadležnog Ministarstva
* **za dijete iz obitelji s troje ili više djece** – preslika rodnog lista ili izvatka iz matice rođenih za svako maloljetno dijete (do 18. godine života)
* **za dijete zaposlenih roditelja** – elektronički zapis o radnopravnom statusu (elektronički zapis o podacima evidentiranim u matičnoj evidenciji HZMO-a) - ne stariji od mjesec dana od dana objave Natječaja
  + *Napomena: potvrde je potrebno priložiti bez obzira da li je roditelj u radnom odnosu ili nije u radnom odnosu.*
  + *Roditelj koji radi u drugoj državi kao dokaz o zaposlenju mora dostaviti potvrdu kojim se dokazuje činjenica mirovinskog osiguranja temeljnog na radu (ovjeren prijevod na hrvatski jezik)*
  + *Dokaz o zaposlenju zasnovanom nakon isteka natječajnog postupka, ne boduje se.*
* **za dijete roditelja studenta** – potvrda fakulteta o statusu redovnog studenta ne starija od mjesec dana od dana objave Natječaja
* **za dijete roditelja učenika** – potvrda škole o statusu učenika ne starija od mjesec dana od dana objave Natječaja
* **za dijete s teškoćama u razvoju i kroničnim bolestima** koja imaju nalaz i mišljenje

nadležnog tijela iz sustava socijalne skrbi ili potvrdu izabranog pedijatra ili obiteljskog liječnika, kojim se dokazuje da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja, ili važeće rješenje HZZO-a o pravu na dopust radi njege djeteta s težim smetnjama u razvoju/pravu na rad s polovicom punog radnog vremena radi pojačane njege djeteta

* **za dijete samohranog roditelja** – dokaz o samohranosti: rodni list djeteta, smrtni list za preminulog roditelja ili potvrda o nestanku drugog roditelja, rješenje nadležnog tijela

kojim se dokazuje da je drugi roditelj lišen roditeljske skrbi

* **za dijete iz jednoroditeljske obitelji koje živi samo s jednim roditeljem** – pravomoćna presuda o razvodu braka ili dokaz da je razvrgnuta izvanbračna zajednica ili drugi dokaz da drugi roditelj ne živi u zajedničkom kućanstvu (Odluka suda o povjeri djeteta na stanovanje, izvješće o provedenom postupku obveznog savjetovanje pri područnom ureda Hrvatskog zavoda za socijalni rad, dokaz da je u tijeku razvod braka)
* **za dijete smješteno u udomiteljskoj obitelji, bez roditelja ili bez odgovarajuće roditeljske skrbi** – rješenje odnosno potvrda Područnog ureda Hrvatskog zavoda za socijalni rad da je dijete smješteno u udomiteljskoj obitelji, bez roditelja ili bez odgovarajuće roditeljske skrbi
* **za dijete čiji je roditelj osoba s invaliditetom upisana u Hrvatski registar osoba s invaliditetom** – potvrda/rješenje o upisu u navedeni registar
* **za dijete roditelja koji primaju doplatak za djecu** – Rješenje o pravu na doplatak za djecu ili važeća privremena potvrda izdana od HZMO-a ili zadnja relevantna uplata HZMO-a koju je roditelj zaprimio do kraja natječajnog postupka, a iz koje je moguće utvrditi da roditelj i dalje ostvaruje pravo na doplatak za djecu
* **za dijete roditelja korisnika zajamčene minimalne naknade** – potvrda ili rješenje Hrvatskog zavoda za socijalni rad kojom/im se dokazuje da su roditelji korisnici zajamčene minimalne naknade. Potvrda/rješenje ne smije biti starije od mjesec dana od dana objave Natječaja.

Povjerenstvo može zatražiti dodatnu dokumentaciju ovisno o specifičnosti rješavanja pojedinog predmeta.

**Članak 24.**

Roditelj može podnijeti zahtjev za upis u sve Vrtiće kojima je osnivač Grad Samobor, ali upis može ostvariti samo u jednom gradskom vrtiću.

Povjerenstva svih gradskih vrtića obvezna su razmijeniti podatke tijekom upisnog postupka i dogovoriti se o upisu djece za koje je predan zahtjev u dva ili više gradska vrtića.

Odluku o tome u koji će gradski vrtić dijete biti upisano, donose dogovorno sva Povjerenstva gradskih vrtića prije objave rezultata upisa.

Povjerenstva su dužna voditi zapisnik o sporazumnom dogovoru oko upisa djece za koju je predan zahtjev u dva ili više gradska vrtića.

1. **INICIJALNI RAZGOVOR S RODITELJEM**

Članak 25.

Prije upisa u dječji vrtić provodi se inicijalni razgovor s roditeljem i djetetom odnosno provodi se opažanje djetetova ponašanja i komuniciranja uz nazočnost roditelja, a koje provodi Stručno povjerenstvo Vrtića.

Inicijalni razgovor s roditeljem i djetetom provodi se nakon objave rezultata uz iznimku za djecu s teškoćama u razvoju s čijim se roditeljima razgovor provodi prije objave rezultata.

Za djecu koja se nalaze na popisu primljene djece na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima.

Roditelje djece koja se nalaze na popisu primljene djece obavještava se elektroničkim putem o terminu i načinu provedbe inicijalnog razgovora.

1. **PRAVO NA ŽALBU**

Članak 26.

Protiv Rješenja o rezultatima upisa podnositelj zahtjeva ima pravo na žalbu u dijelu koji se odnosi na njegov zahtjev.

Žalba se podnosi Upravnom vijeću u roku od 15 dana od dana objave Rješenja o rezultatima upisa.

Članak 27.

O žalbi rješava Upravno vijeće u roku od 15 dana od dana isteka roka za žalbu.

U radu Upravnog vijeća sudjeluje i predstavnik Povjerenstva radi obrazloženja odluke Povjerenstva, ali bez prava odlučivanja.

Upravno vijeće žalbu može:

* odbaciti kao nepravodobnu, nedopuštenu ili uloženu od neovlaštene osobe
* odbiti kao neosnovanu i potvrditi odluku Povjerenstva
* usvojiti je i ukinuti odluku Povjerenstva te donijeti odluku o upisu.

Upravno vijeće obavještava roditelja o donesenoj odluci.

1. **PRIJEM NOVOUPISANE DJECE**

Članak 28.

Roditelj je dužan potpisati Ugovor o ostvarivanju programa njege, odgoja i zaštite djece (u daljnjem tekstu: Ugovor) s Vrtićem u roku propisanom Odlukom o upisu djece u programe predškolskog odgoja za tu pedagošku godinu, a iznimno najkasnije do 31. srpnja tekuće godine. U protivnom gubi pravo na upis djeteta.

Prilikom potpisivanja Ugovora roditelj je obvezan dostaviti Potvrdu o obavljenom sistematskom zdravstvenom pregledu predškolskog djeteta, ne stariju od tri mjeseca.

Ugovorom se detaljnije uređuju međusobni odnosi između roditelja i Vrtića.

U slučaju gubitka prava na upis djeteta iz stavka 1. ovog članka odluku o upisu drugog djeteta donijet će Povjerenstvo prema prednostima iz članka 12., 13. i 14. ovog Pravilnika.

Članak 29.

Djeca upisana slijedom natječaja započinju ostvarivati program od 1. rujna tekuće godine, ako drugačije nije utvrđeno odlukom Upravnog vijeća ili definirano ugovorom.

1. **OSTVARIVANJE PRAVA I OBVEZA KORISNIKA USLUGA DJEČJEG VRTIĆA**

Članak 30.

Roditelj – korisnik usluga ima pravo:

* prije početka ostvarivanja programa biti upoznat s programom i uvjetima pod kojima se on ostvaruje te s tim u vezi pravima i obvezama korisnika usluga
* putem individualnih razgovora i roditeljskih sastanaka biti redovito izvještavan o razvoju i napredovanju djeteta te biti uključen u različite oblike suradnje između roditelja i Vrtića
* sudjelovati u upravljanju Vrtićem na način utvrđen Zakonom i Statutom Vrtića, birati i biti biran za predstavnika roditelja - korisnika usluga u Upravnom vijeću Vrtića.

Članak 31.

Roditelj – korisnik usluga dužan je:

* prije početka ostvarivanja programa dostaviti potvrdu nadležnog liječnika o obavljenom sistematskom zdravstvenom pregledu djeteta te dodatnu zdravstvenu potvrdu u slučaju promjena zdravstvenog stanja nastalih nakon sistematskog zdravstvenog pregleda
* predočiti potpunu dokumentaciju i informacije o karakteristikama i potrebama djeteta koje su bitne za odabir primjerenog programa kao i za njegovu sigurnost i zdravlje tijekom ostvarivanja programa
* pravovremeno izvještavati Vrtić o promjenama razvojnog statusa djeteta i surađivati s Vrtićem u postupcima promjene vrste i trajanja programa
* u slučaju značajnih promjena zdravstvenog stanja ili razvojnog statusa djeteta koje tijekom ostvarivanja programa uoči stručni tim Vrtića obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju novog prilagođenog individualiziranog odgojno obrazovnog programa, ako je to u interesu razvojnih potreba i sigurnosti djeteta odnosno sigurnosti i ostvarivanja odgojno – obrazovnog programa za drugu djecu
* osobno dovoditi dijete u Vrtić i odvoditi iz Vrtića ili pismeno izvijestiti odgojitelja o punoljetnoj osobi koju je za to ovlastio
* u roku od 24 sata izvijestiti odgojitelja odgojne skupine o razlozima izostanka djeteta
* ne dovoditi bolesno dijete u Vrtić, a nakon završenog liječenja obavezno dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete zdravo i sposobno pohađati Vrtić
* nakon izbivanja djeteta iz Vrtića zbog drugih razloga u trajanju duljem od 60 dana dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete zdravo i sposobno pohađati Vrtić
* odazivati se pozivima na roditeljske sastanke i druge oblike suradnje s roditeljima u cilju praćenja razvoja i napredovanja djeteta
* najkasnije do 15-og u mjesecu uplaćivati utvrđeni iznos sudjelovanja roditelja u cijeni programa
* izvršavati druge obveze korisnika usluga utvrđene općim aktima Vrtića.

Članak 32.

Vrtić je dužan:

* ustrojiti rad s djecom u jasličkim i vrtićkim odgojnim skupinama sukladno propisanom programu i standardu predškolskog odgoja
* surađivati s obitelji djeteta u cilju praćenja razvoja i napredovanja djeteta
* osigurati redovito izvještavanje korisnika usluga i njihovo sudjelovanje u upravljanju Vrtićem sukladno važećim propisima i Statutu Vrtića
* omogućiti zaštitu pojedinačnih prava korisnika usluga podnošenjem žalbe odnosno zahtjeva Upravnom vijeću
* upozoriti korisnika usluga da Vrtić zadržava pravo preraspoređivanja djeteta iz jedne u drugu odgojno – obrazovnu skupinu, iz jednog objekta u drugi, organiziranja prijevoza djece u drugi objekt ili drugi dječji vrtić i posebnog organiziranja programa za vrijeme lipnja, srpnja i kolovoza te u drugim posebnim okolnostima u skladu s pedagoškim načelima i interesima organizacije rada u zadovoljavanju potreba za programima predškolskog odgoja na području grada Samobora
* upozoriti korisnika usluga da Vrtić u slučaju značajnih promjena zdravstvenog stanja djeteta ili razvojnog statusa koje uoči stručno povjerenstvo Vrtića može izmijeniti program i uvjete ostvarivanja programa za dijete. Postupak izmjene programa pokreće stručno povjerenstvo na temelju praćenja stanja i potreba djeteta te na temelju provedene pedagoške opservacije kao i dodatno obavljenih pretraga i mišljenja nadležnih službi, a sve u interesu razvojnih potreba djeteta, njegove sigurnosti te sigurnosti i ostvarivanja odgojno – obrazovnog programa za drugu djecu
* upozoriti korisnika usluga da Vrtić može otkazati ostvarivanje programa za dijete u slučaju značajnih promjena u razvojnom statusu djeteta, ako ni novi prilagođeni individualizirani odgojno obrazovni program ne zadovoljava razvojne potrebe djeteta
* u slučaju promjene ili otkazivanja ostvarivanja programa usmjeriti korisnika usluga na daljnje postupanje i institucije koje će primjereno zadovoljiti potrebe djeteta
* upozoriti korisnika usluga da Vrtić može otkazati ostvarivanje programa djetetu ako korisnik ne plati dospjele obveze u roku od 30 dana od dana dospijeća obveze ili ako korisnik na drugi način prekrši obveze utvrđene Ugovorom ili općim aktima Vrtića

1. **ZAHTJEV ZA PREMJEŠTAJ DJETETA**

Članak **33.**

Roditelj odnosno skrbnik djeteta koje je upisano u Vrtić ima mogućnost promjene programa ili objekta Vrtića temeljem podnošenja zahtjeva za premještaj koji može preuzeti na mrežnim stranicama Vrtića.

Vrtić objavljuje obavijest o podnošenju zahtjeva za premještaj djeteta na svojoj mrežnoj stranici i oglasnim pločama Vrtića, a prije raspisivanja Natječaja za upis.

Djetetu će se omogućiti promjena programa ili objekta Vrtića ukoliko u Vrtiću postoje uvjeti za takav premještaj.

1. **ISPIS DJETETA**

Članak 34.

Roditelj može ispisati dijete iz Vrtića na način reguliran Ugovorom.

Vrtić može ispisati dijete temeljem odluke Upravnog vijeća ukoliko se roditelj ne pridržava odredbi Ugovora.

Zahtjev za ispis roditelj mora podnijeti najkasnije 15 dana prije ispisa.

Zahtjev za ispis roditelj može preuzeti u računovodstvu Vrtića te na internetskoj stranici Vrtića.

Zahtjev za ispis potpisuju oba roditelja.

Prilikom ispisa moraju biti podmirena sva dugovanja prema Vrtiću.

**III. UPIS U PROGRAM PREDŠKOLE**

**Članak 35.**

Program predškole je obavezan, a namijenjen je djeci u godini prije polaska u osnovnu školu koja nisu obuhvaćena redovnim programom predškolskog odgoja. Odvija se sukladno važećem Državnom pedagoškom standardu predškolskog odgoja i važećem Pravilniku o sadržaju i trajanju programa predškole.

Prije polaska u osnovnu školu sva djeca imaju obvezu pohađati program predškole, a dijete koje je ostvarilo pravo odgode upisa u prvi razred na temelju ostvarenog prava obvezno je pohađati program predškole najdulje još jednu pedagošku godinu odnosno može ostati uključeno u redoviti program predškolskog odgoja i obrazovanja u dječjem vrtiću.

Vrtić je dužan osigurati ostvarivanje programa predškole u trajanju od 250 sati za svu prijavljenu djecu u godini prije polaska u osnovnu školu koja nisu uključena u redoviti program predškolskog odgoja, a za djecu s teškoćama u razvoju dvije godine prije polaska u osnovnu školu, samostalno ili u suradnji s drugim gradskim dječjim vrtićem.

Dječji vrtić dužan je izdati potvrdu o završenom programu predškole radi upisa u osnovnu školu.

1. **ZAHTJEV ZA UPIS DJECE U PROGRAME PREDŠKOLE**

Članak 36.

Zahtjev za upis u program predškole podnosi roditelj.

Zahtjev se podnosi sukladno Natječaju koji se objavljuje na mrežnim stranicama Vrtića i Osnivača.

**Zahtjev za program predškole sadrži:**

* popunjeni Obrazac zahtjeva za upis djeteta u program predškole
* izvadak iz matične knjige rođenih ili rodni list djeteta ili elektronički zapis iz matice rođenih
* potvrdu nadležnog liječnika o obavljenom sistematskom zdravstvenom pregledu djeteta
* presliku iskaznice imunizacije/knjižice cijepljenja ili potvrda liječnika s ispisom podataka o vrsti primljene imunizacije djeteta

**IV. PRIJELAZNE I ZAVRŠNE ODREDBE**

Članak 37.

Stupanjem na snagu ovog Pravilnika prestaje važiti Pravilnik o upisu djece i ostvarivanju prava i obveza korisnika usluga u Dječjem vrtiću Grigor Vitez Samobor, KLASA:\_\_\_\_\_\_\_\_\_\_\_\_\_\_\_\_\_\_\_\_, URBROJ: \_\_\_\_\_\_\_\_\_\_\_\_\_\_\_\_\_od\_\_\_\_\_\_\_\_\_\_\_\_\_\_\_\_\_\_ godine.

Članak 38.

Ovaj Pravilnik stupa na snagu sljedećeg dana od dana objave na oglasnim pločama i mrežnim stranicama Vrtića.

Predsjednica Upravnog vijeća

Tatijana Lenart

\_\_\_\_\_\_\_\_\_\_\_\_\_\_\_\_\_\_\_\_\_

Utvrđuje se da je ovaj Pravilnik objavljen na oglasnim pločama i mrežnim stranicama Dječjeg vrtića Grigor Vitez \_\_\_\_\_\_\_\_\_\_\_\_\_\_\_\_\_\_\_ godine.

Ravnateljica

\_\_\_\_\_\_\_\_\_\_\_\_\_\_\_\_\_\_\_\_\_\_

Josipa Milaković

KLASA:

URBROJ:

Samobor,